ToekomsVenster: ’n Ewig durende bron van kragArgieffoto (Foto: Unsplash) “Sy antwoord was: ‘My genade is vir jou genoeg. My krag kom juis tot volle werking wanneer jy swak is.’ Daarom sal ek baie liewer oor my swakhede roem, sodat die krag van Christus my beskutting kan wees. Daarom is ek bly oor swakhede, beledigings, ontberings, vervolging en moeilikhede ter wille van Christus, want as ek swak is, is ek sterk.” – 2 Korintiërs 12:9-10 Jy ken mos die bekende liedjie, nie waar nie? “O, die liewe Martatjie, als is weg, alles weg”. Met apologie aan dié volksliedjie wil ek ook my teleurstelling met Eskom verklaar. Ek is sommer baie jammer vir die bestuur wat tans die kastaiings uit die vuur moet krap. Hulle het inderdaad ŉ onbenydenswaardige taak en verduur dalk baie ongeregverdigde kritiek. Feit van die saak is egter dat te midde van al die beloftes, van die owerheid en Eskom se kant af, dit van power na vrot gaan. Sonder om Eskom se verleentheid te misbruik is ek tog so dankbaar dat ons as kinders van die Here, eweneens afhanklik van krag – Bo-natuurlike krag, nooit teleurgestel word nie. Uiteraard moet ŉ mens by wyse van spreke ŉ appèl maak op daardie krag. Soos wat ons ŉ skakelaar aanskakel ten einde lig te verskaf of ŉ muurprop aanskakel om ŉ elektriese toestel te laat werk, moet ŉ Christen-gelowige eweneens in afhanklikheid van die hemelse kragbron leef. Dit is interessant dat, selfs al weet ek Eskom in ons omgewing se kragtoevoer word onderbreek, skakel ek steeds die lig aan die oomblik dat ek ŉ vertrek binnegaan. Die mag van die gewoonte noem ŉ mens dit. Dan is jy sommer omgesukkel as daar geen reaksie is nie. Die Woord van die Here leer ons dat ons in voortdurende afhanklikheid van die Here moet leef. Ons verhouding het nie ŉ aanskakel- en afskakel-karakter nie. Dit is mos hoe sommige mense leef. Solank dit goed gaan hardloop jy op batterykrag. Die oomblik wat dit uitgeput is, soek jy die Here op. Nee wat, menslike batterykrag is veel erger as beurtkrag. Dit is totaal en al oneffektief. Wat in menslike krag gedoen word, het geen ewigheidswaarde nie. “… want al is Hy gekruisig in die swakheid van ŉ mens, Hy leef uit die krag van God. En in Hom is ons ook swak, maar saam met Hom sal ons uit die krag van God lewe. Dit sal julle sien.” − 2 Korintiërs 13:4 (AFR83) “God is vir ons ŉ toevlug en ŉ beskerming; Hy was nog altyd bereid om te help in nood.” – Psalms 46:2 Leef daagliks, ja oomblik vir oomblik, in die kragveld van die Heilige Gees!